title: Komisijas Īstenošanas regula (ES) 2021/1043 (2021. gada 24. jūnijs) par Eiropas Parlamenta un Padomes Regulā (ES) Nr. 575/2013 noteikto pārejas noteikumu termiņa pagarināšanu attiecībā uz pašu kapitāla prasībām riska darījumiem ar centrālajiem darījumu partneriem (Dokuments attiecas uz EEZ)

text:
                  25.6.2021

                  LV

                  Eiropas Savienības Oficiālais Vēstnesis

                  L 225/52

         KOMISIJAS ĪSTENOŠANAS REGULA (ES) 2021/1043
         (2021. gada 24. jūnijs)
         par Eiropas Parlamenta un Padomes Regulā (ES) Nr. 575/2013 noteikto pārejas noteikumu termiņa pagarināšanu attiecībā uz pašu kapitāla prasībām riska darījumiem ar centrālajiem darījumu partneriem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (1), un jo īpaši tās 497. panta 3. punktu,
         tā kā:

                     (1)

                     Lai izvairītos no traucējumiem starptautiskajos finanšu tirgos un nepieļautu Savienībā iedibinātu iestāžu sodīšanu, piemērojot tām augstākas pašu kapitāla prasības esošo trešo valstu centrālo darījumu partneru (CCP) atzīšanas procesu laikā, Regulas (ES) Nr. 575/2013 497. panta 1. punktā tika noteikts pārejas periods, kura laikā iestādes riska darījumus ar šiem trešo valstu centrālajiem darījumu partneriem var uzskatīt par riska darījumiem ar atbilstīgiem centrālajiem darījumu partneriem.

                     (2)

                     Trešo valstu centrālajiem darījumu partneriem, kuri saskaņā ar Eiropas Parlamenta un Padomes Regulas (ES) Nr. 648/2012 (2) 25. panta 6. punktu ir iesnieguši atzīšanas pieteikumu pirms 2019. gada 27. jūnija, un it īpaši visiem trešo valstu centrālajiem darījumu partneriem, kuri joprojām gaida, ka tos atzīs Eiropas Vērtspapīru un tirgu iestāde (EVTI), pārejas periods beigsies 2021. gada 28. jūnijā.

                     (3)

                     Komisija attiecībā uz dažām jurisdikcijām, kurās minētie trešo valstu centrālie darījumu partneri ir iedibināti, vēl nav pieņēmusi Regulas (ES) Nr. 648/2012 25. panta 6. punktā paredzētos lēmumus. Šādi lēmumi ir priekšnoteikums tam, lai EVTI atzītu trešo valstu centrālos darījumu partnerus. Tā kā minētie lēmumi netiks pieņemti līdz 2021. gada 28. jūnijam, EVTI nevarēs līdz minētajam datumam pabeigt to trešo valstu centrālo darījumu partneru atzīšanas procedūras, kuri gaida atzīšanu.

                     (4)

                     Ja pārejas periodu nepagarina, iestādēm, kas ir iedibinātas Savienībā – vai to meitasuzņēmumiem, kas iedibināti ārpus Savienības –, kurām ir riska darījumi ar minētajiem trešo valstu centrālajiem darījumu partneriem, būs ievērojami jāpalielina pašu kapitāls šiem riska darījumiem. Tas, iespējams, varētu radīt situāciju, ka minētās iestādes atsauc savu tiešo dalību šajos centrālajos darījumu partneros vai ka vismaz uz laiku tiek pārtraukta tīrvērtes pakalpojumu sniegšana minēto iestāžu klientiem, un līdz ar to tirgos, kur minētie centrālie darījumu partneri darbojas, varētu rasties nopietni traucējumi. Tāpēc Regulas (ES) Nr. 575/2013 497. panta 1. punkta b) apakšpunkta iii) punktā minētā pārejas noteikuma termiņu ir nepieciešams pagarināt par 12 mēnešiem, proti, līdz 2022. gada 28. jūnijam.

                     (5)

                     Pagarinot pārejas noteikuma termiņu, Komisijai tiktu dots laiks pabeigt līdzvērtīguma novērtējumus saskaņā ar Regulas (ES) Nr. 648/2012 25. panta 6. punktu un pieņemt lēmumus par līdzvērtību, ja ir izpildīti nepieciešamie nosacījumi. Tādējādi arī EVTI tiktu dots laiks atzīt attiecīgos trešo valstu centrālos darījumu partnerus. Ja Komisija nepieņem pozitīvu lēmumu par līdzvērtību, ar pārejas noteikuma termiņa pagarinājumu iestādēm tiktu dots laiks pienācīgi sagatavoties Regulas (ES) Nr. 575/2013 497. panta 1. punktā minētā pārejas perioda beigām.

                     (6)

                     Šī regula būtu jāpiemēro no pirmās dienas pēc pašreizējā pārejas perioda beigām.

                     (7)

                     Šajā regulā paredzētie pasākumi saskan ar Eiropas Banku komitejas atzinumu,

               IR PIEŅĒMUSI ŠO REGULU.

            1. pants
            Regulas (ES) Nr. 575/2013 497. panta 1. punkta b) apakšpunkta iii) punktā minēto pārejas periodu pagarina līdz 2022. gada 28. jūnijam.

            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To sāk piemērot 2021. gada 29. jūnijā.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 24. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 27.6.2013., 1. lpp.

            (2)  Eiropas Parlamenta un Padomes Regula (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem (OV L 201, 27.7.2012., 1. lpp.).


title: Komisijas Īstenošanas regula (ES) 2021/1044 (2021. gada 22. jūnijs), ar ko piešķir Savienības atļauju atsevišķam biocīdam “Pesguard® Gel” (Dokuments attiecas uz EEZ)

text:
                  25.6.2021

                  LV

                  Eiropas Savienības Oficiālais Vēstnesis

                  L 225/54

         KOMISIJAS ĪSTENOŠANAS REGULA (ES) 2021/1044
         (2021. gada 22. jūnijs),
         ar ko piešķir Savienības atļauju atsevišķam biocīdam “Pesguard® Gel”
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 44. panta 5. punkta pirmo daļu,
         tā kā:

                     (1)

                     2016. gada 21. septembrī uzņēmums Sumitomo Chemical Agro Europe SAS saskaņā ar Regulas (ES) Nr. 528/2012 43. panta 1. punktu iesniedza pieteikumu, lai saņemtu atļauju atsevišķam minētās regulas V pielikumā aprakstītā 18. produkta veida biocīdam “Pesguard® Gel”, un rakstiski apstiprināja, ka Nīderlandes kompetentā iestāde ir piekritusi novērtēt pieteikumu. Pieteikums ar lietas numuru BC-HS027052-37 tika ierakstīts Biocīdu reģistrā.

                     (2)

                     “Pesguard® Gel” kā aktīvās vielas satur piriproksifēnu un klotianidīnu, kas ir iekļautas Savienības apstiprināto aktīvo vielu sarakstā, kurš minēts Regulas (ES) Nr. 528/2012 9. panta 2. punktā.

                     (3)

                     2020. gada 31. martā kompetentā iestāde, kas veic novērtēšanu, Eiropas Ķimikāliju aģentūrai (“Aģentūrai”) saskaņā ar Regulas (ES) Nr. 528/2012 44. panta 1. punktu iesniedza novērtējuma ziņojumu un novērtēšanā gūtos secinājumus.

                     (4)

                     2020. gada 13. oktobrī Aģentūra saskaņā ar Regulas (ES) Nr. 528/2012 44. panta 3. punktu Komisijai iesniedza atzinumu (2), biocīda “Pesguard® Gel” raksturojuma kopsavilkuma (“BRK”) projektu un atsevišķā biocīda novērtējuma galīgo ziņojumu.

                     (5)

                     Atzinumā secināts, ka “Pesguard® Gel” ir biocīds, kas saskaņā ar Regulas (ES) Nr. 528/2012 42. panta 1. punktu ir tiesīgs saņemt Savienības atļauju un, ja vien tiek nodrošināta atbilstība BRK projektam, tas atbilst minētās regulas 19. panta 1. punkta nosacījumiem.

                     (6)

                     2020. gada 26. oktobrī Aģentūra saskaņā ar Regulas (ES) Nr. 528/2012 44. panta 4. punktu nosūtīja Komisijai BRK projektu visās Savienības oficiālajās valodās.

                     (7)

                     Komisija ir vienisprātis ar Aģentūras atzinumu un tāpēc uzskata, ka ir lietderīgi biocīdam “Pesguard® Gel” piešķirt Savienības atļauju.

                     (8)

                     Saskaņā ar Aģentūras atzinumu pieteikuma novērtēšanas periodā nebija iespējams secināt, vai “Pesguard® Gel” sastāvā esošās neaktīvās vielas cis CTAC un dihlormetāns atbilst endokrīni disruptīvu īpašību noteikšanas kritērijiem, kas noteikti Komisijas Deleģētajā regulā (ES) 2017/2100 (3). Tādēļ būtu jāturpina cis CTAC un dihlormetāna pārbaude. Ja tiks secināts, ka cis CTAC vai dihlormetānam, vai abām šīm vielām ir endokrīni disruptīvas īpašības, Komisija apsvērs, vai saskaņā ar Regulas (ES) Nr. 528/2012 48. pantu būtu jāanulē vai jāgroza “Pesguard® Gel” Savienības atļauja.

                     (9)

                     Šajā regulā paredzētie pasākumi ir saskaņā ar Biocīdu pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Uzņēmumam Sumitomo Chemical Agro Europe SAS tiek piešķirta Savienības atļauja ar atļaujas numuru EU-0024951-0000 attiecībā uz atsevišķa biocīda “Pesguard® Gel” piedāvāšanu tirgū un lietošanu saskaņā ar pielikumā sniegto biocīda raksturojuma kopsavilkumu.
            Savienības atļauja ir derīga no 2021. gada 15. jūlija līdz 2031. gada 30. jūnijam.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 22. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 167, 27.6.2012., 1. lpp.

            (2)  ECHA2020. gada 8. oktobra atzinums par Savienības atļauju biocīdam “Pesguard® Gel” (ECHA/BPC/269/2020), https://echa.europa.eu/it/opinions-on-union-authorisation.

            (3)  Komisijas Deleģētā regula (ES) 2017/2100 (2017. gada 4. septembris), ar ko saskaņā ar Eiropas Parlamenta un Padomes Regulu (ES) Nr. 528/2012 nosaka zinātniskus kritērijus endokrīni disruptīvu īpašību noteikšanai (OV L 301, 17.11.2017., 1. lpp.).

            PIELIKUMS

               Biocīda raksturojuma kopsavilkums

            “Pesguard® Gel”
            18. produktu veids. Insekticīdi, akaricīdi un līdzekļi citu posmkāju kontrolei (kaitēkļu kontroles līdzekļi)
            Atļaujas numurs: EU-0024951-0000
            R4BP vienuma numurs: EU-0024951-0000
            1.   ADMINISTRATĪVĀ INFORMĀCIJA

            1.1.   Produkta tirdzniecības nosaukums(-i)

                        Tirdzniecības nosaukums(-i)

                        “Pesguard® Gel”

                  1.2.   Atļaujas turētājs

                        Atļaujas turētāja nosaukums un adrese

                        Nosaukums

                        Sumitomo Chemical Agro Europe SAS

                        Adrese

                           Parc d' Affaires de Crécy 10A, rue de la Voie Lactée, 69370 Saint Didier au Mont d'Or, Francija

                        Atļaujas numurs

                        EU-0024951-0000

                           R4BP vienuma numurs

                        EU-0024951-0000

                        Atļaujas piešķiršanas datums

                        2021. gada 15. jūlijs

                        Atļaujas derīguma termiņš

                        2031. gada 30. jūnijs

                  1.3.   Produkta ražotājs(-i)

                        Ražotāja nosaukums

                        McLaughlin Gormley King Company (MGK)

                        Ražotāja adrese

                           8810 10th Avenue North, MN 55427 Minneapolis, Amerikas Savienotās Valstis

                        Ražotnes atrašanās vieta

                           McLaughlin Gormley King Company, 4001  Peavey Road, MN 55318 Chaska, Amerikas Savienotās Valstis

                  1.4.   Aktīvās(-o) vielas(-u) ražotājs(-i)

                        Aktīvā viela

                        (E)-1-(2-hlor-1,3-tiazol-5-ilmetil)-3-metil-2-nitroguanidīns (hlotianidīns)

                        Ražotāja nosaukums

                        Sumitomo Chemical Co. Ltd.

                        Ražotāja adrese

                           27-1, Shinkawa 2-chome, Chuo-ku, 104-8260 Tokyo, Japāna

                        Ražotnes atrašanās vieta

                           Sumitomo Chemical Company LTD, Oita Works, 2200, Tsurusaki, Oita City,, 870-0106 Oita, Japāna

                        Aktīvā viela

                        Piriproksifēns

                        Ražotāja nosaukums

                        Sumitomo Chemical Co. ltd.

                        Ražotāja adrese

                           27-1, Shinkawa 2-chome, Chuo-ku, 104-8260 Tokyo, Japāna

                        Ražotnes atrašanās vieta

                           Sumitomo Chemical Company LTD, Misawa Works, Aza-Sabishirotaira, Oaza-Misawa, Misawa,, 033-0022 Aomori, Japāna

                  2.   BIOCĪDA SASTĀVS UN PREPARATĪVAIS VEIDS

            2.1.   Kvalitatīva un kvantitatīva informācija par biocīda sastāvu

                        Vispārpieņemtais nosaukums

                           IUPAC nosaukums

                        Funkcija

                           CAS numurs

                        EK numurs

                        Saturs (%)

                        (E)-1-(2-hlor-1,3-tiazol-5-ilmetil)-3-metil-2-nitroguanidīns (hlotianidīns)

                        Aktīvā viela

                        210880-92-5

                        433-460-1

                        0,526

                        Piriproksifēns

                        4-phenoxyphenyl (RS)-2-(2- pyridyloxy)propyl ether

                        Aktīvā viela

                        95737-68-1

                        429-800-1

                        0,515

                        Etiķskābe

                        Etānskābe

                        Neaktīva viela

                        64-19-7

                        200-580-7

                        0,3

                        Kālija sorbāts

                        kālija (E,E)-heksa-2,4-dienoāts

                        Neaktīva viela

                        24634-61-5

                        246-376-1

                        0,5

                  2.2.   Preparatīvais veids

            RB – Ēsma (gatava lietošanai)
            3.   BĪSTAMĪBAS UN DROŠĪBAS PRASĪBU APZĪMĒJUMI

                        Bīstamības apzīmējums

                        Var izraisīt alerģisku ādas reakciju.
                        Ļoti toksisks ūdens organismiem ar ilgstošām sekām.

                        Drošības prasību apzīmējumi

                        SASKARĒ AR ĀDU: nomazgāt ar lielu ūdens daudzumu.
                        Ja rodas ādas iekaisums vai izsitumi: lūdziet palīdzību mediķiem.
                        Izmantot aizsargcimdus.
                        Izvairīties no izplatīšanas apkārtējā vidē.
                        Atbrīvoties no tvertnes saskaņā ar vietējiem noteikumiem
                        Savākt izšļakstīto šķidrumu.

                  4.   LICENCĒTAIS(-IE) LIETOŠANAS VEIDS(-I)

            4.1.   Lietošanas apraksts

               1. tabula. # 1 – Profesionāls pielietojums – lietošanai gatava ēsma lietošanas veids

                        Produkta veids(-i)

                        18 pv – Insekticīdi, akaricīdi un līdzekļi citu posmkāju kontrolei

                        Vajadzības gadījumā sīks atļautā lietošanas veida apraksts

                        Insekticīds

                        Mērķorganisms(-i) (tostarp attīstības posmā)

                        Zinātniskais nosaukums: Blattella germanica

                        Vispārpieņemtais nosaukums: virtuves prusaks
                        Attīstības stadija: nimfas
                        Zinātniskais nosaukums: Blattella germanica

                        Vispārpieņemtais nosaukums: virtuves prusaks
                        Attīstības stadija: pieauguši
                        Zinātniskais nosaukums: Supella longipalpa

                        Vispārpieņemtais nosaukums: brūnjoslu prusaks
                        Attīstības stadija: nimfas
                        Zinātniskais nosaukums: Supella longipalpa

                        Vispārpieņemtais nosaukums: brūnjoslu prusaks
                        Attīstības stadija: pieauguši
                        Zinātniskais nosaukums: Blatta orientalis

                        Vispārpieņemtais nosaukums: melnais prusaks
                        Attīstības stadija: nimfas
                        Zinātniskais nosaukums: Blatta orientalis

                        Vispārpieņemtais nosaukums: melnais prusaks
                        Attīstības stadija: pieauguši
                        Zinātniskais nosaukums: Periplaneta americana

                        Vispārpieņemtais nosaukums: Amerikas prusaks
                        Attīstības stadija: nimfas
                        Zinātniskais nosaukums: Periplaneta americana

                        Vispārpieņemtais nosaukums: Amerikas prusaks
                        Attīstības stadija: pieauguši

                        Lietošanas joma(-as)

                        Iekštelpas
                        Plaisās un spraugās vai vietās, kas nav pieejamas cilvēkiem vai mājdzīvniekiem: aiz ledusskapjiem, skapjiem un plauktiem, zem virtuves ierīcēm, elektriskās vadības blokos, tukšumos un komunikāciju kanālos, kā arī zem vannas istabas piederumiem utt.

                        Lietošanas metode(-es)

                        Ēsmas lietošana
                        Gatava lietošanai (RTU) insekticīda želejas ēsma prusaku apkarošanai sabiedriskās higiēnas uzturēšanai

                        Lietošanas deva(-as) un biežums

                        “Pesguard® Gel” jālieto vairāku aptuveni 4 mm diametra pilienu veidā (katrs piliens satur aptuveni 0,032 g ēsmas).
                        Nopietnas invāzijas gadījumos, kad ir lielāku prusaku sugu eksemplāri (B. orientalis vai P. americana), īpaši netīrās vai nokrāmētās vietās, vai kur alternatīvus barības avotus nevar pilnībā novērst, želeja jāizvieto blīvāk (piemēram, 2, nevis 1 piliens uz kvadrātmetru vieglas invāzijas gadījumā).

                                    •

                                    Viegla invāzija 1–2 (0,032–0,064 g) pilieni uz m2

                                    •

                                    Vidēja invāzija 3–6 (0,096–0,192 g) pilieni uz m2

                                    •

                                    Smaga invāzija 6–10 (0,192–0,320 g) pilieni uz m2

                              Maksimālais lietojumu skaits gadā ir 11.

                        Lietotāju kategorija(-as)

                        Profesionāls

                        Iepakojuma izmēri un materiāls

                        30 g polipropilēna (PP) šļirce
                        Skrūvējams augšējais vāciņš no liela blīvuma polietilēna (HDPE)

                  4.1.1.   Pielietojumam specifiska lietošanas instrukcija:

            Skatīt vispārīgos lietošanas norādījumus
            4.1.2.   Pielietojumam specifiski riska samazināšanas pasākumi:

            Skatīt vispārīgos lietošanas norādījumus
            4.1.3.   Ja nepieciešams, atkarībā no pielietojuma, dati par varbūtējo tiešo vai netiešo ietekmi, neatliekamās palīdzības sniegšanas instrukcijas un ārkārtas pasākumi vides aizsardzībai

            Skatīt vispārīgos lietošanas norādījumus
            4.1.4.   Ja nepieciešamas, atkarībā no pielietojuma, instrukcija par biocīda un tā iepakojuma drošu iznīcināšanu

            Skatīt vispārīgos lietošanas norādījumus
            4.1.5.   Ja nepieciešams, atkarībā no pielietojuma, glabāšanas apstākļi un glabāšanas laiks parastos glabāšanas apstākļos

            Skatīt vispārīgos lietošanas norādījumus
            5.   VISPĀRĒJIE NORĀDĪJUMI PAR LIETOŠANU (1)

            5.1.   Lietošanas instrukcija

            Pirms lietošanas vienmēr izlasiet etiķeti vai lietošanas instrukciju un ievērojiet/sekojiet visiem sniegtajiem norādījumiem.
            Sargājiet ēsmas pilienus no saules gaismas vai karstuma (piem., radiatora).
            “Pesguard® Gel” saturošs pilnšļirces plastmasas cilindrs ir paredzēts lietošanai ar pievienoto virzuli vai īpašu kaitēkļu apkarošanai paredzētu ēsmas uzklāšanas ierīci. Norādījumus par aplikatora lietošanu skatiet ražotāja instrukcijās.
            Injicējiet ēsmu plaisās un spraugās, tukšumos vai vietās, kas nav pieejamas cilvēkiem vai mājdzīvniekiem, kur kukaiņi var dzīvot, baroties un vairoties. Šādas vietas parasti ir siltas/mitras un tumšas (aiz ledusskapjiem, skapjiem un plauktiem, zem virtuves ierīcēm, elektriskās vadības blokos, tukšumos un komunikāciju kanālos, kā arī zem vannas istabas piederumiem utt.). Pirms lietošanas ieteicams veikt pārbaudi vai slazdu izvietošanu, lai apstiprinātu invāziju. Pārliecinieties, ka citi barības avoti nav pieejami, un koncentrējiet ēsmas izvietošanu atsevišķu pilienu veidā prusaku aktivitātes vietās. Produktu drīkst lietot tikai vietās, kas nav pieejamas bērniem un mājdzīvniekiem.
            Nelietojiet “Pesguard® Gel ” vietās, kur tā var nonāk saskarē ar ūdeni, vai vietās, kuras tiek regulāri uzkoptas. Parasti prusaki mirst dažas stundas pēc vienas barošanas reizes ar Pesguard želeju. Telpās, kas pakļautas invāzijai, mirušie prusaki parasti būs redzami 24 stundu laikā pēc līdzekļa lietošanas.
            Noņemiet uzgali no sprauslas, pieskarieties apstrādājamai virsmai un nospiediet virzuli uz leju. Pēc apstrādes beigām uzlieciet dozatora vāciņu.
            Ēsma pieķeras no taukiem un putekļiem attīrītām virsmām un saglabā savu pievilcību un garšu prusakiem tikmēr, kamēr ir redzama.
            Apstrādātās vietas vizuāli jāpārbauda pēc 1–2 nedēļām. Ja sākotnējā invāzija bijusi smaga, var būt nepieciešama atkārtota apstrāde ar “Pesguard® Gel”, ja pirmajā apstrādē izvietotā ēsma ir apēsta, bet dzīvie prusaki joprojām ir redzami.
            Otra vizuāla ēsmas pārbaude ir ieteicama 2–4 nedēļas pēc sākotnējās apstrādes. Lietojiet atkārtoti, ja ēsma vairs nav redzama, atbilstoši invāzijas līmenim (viegla, vidēja vai smaga). Nomainiet ēsmu, pirms tā ir pilnībā iztērēta, lai novērstu atkārtotu prusaku parādīšanos.
            Informējiet atļaujas turētāju, ja līdzekļa lietošana ir neefektīva.
            Produktu saturošas noplūdes un atliekas ir jālikvidē kā ķīmiskie atkritumi.
            Uzmanieties, lai želeja nenokļūtu uz cilvēkiem vai dzīvniekiem pieejamām virsmām. Ja želeja nokļuvusi uz tādām virsmām, noslaukiet to ar papīra dvieli un notīriet vietu ar vienreiz lietojamām mitrām salvetēm.
            Pārbaudes apmeklējumu laikā pārbaudiet ēsmas izvietojumu un, ja nepieciešams, uzklājiet to atkārtoti.
            Nenovietojiet ēsmu vietās, kuras tiek regulāri mazgātas, jo mazgāšana noskalos ēsmu. Nelietojiet šo produktu elektriskajās iekārtās vai uz tām, ja pastāv elektriskā šoka iespējamība. Izvairieties no ēsmas kontakta ar tekstilizstrādājumiem un apģērbu, jo tā var atstāt traipus.
            5.2.   Riska samazināšanas pasākumi

            Lietojot produktu, jāvalkā aizsargcimdi, kas ir izturīgi pret ķīmiskām vielām (atļaujas turētājam produkta aprakstā ir jānorāda cimdu materiāls).
            Nelietojiet ēsmu vietās, kur izmantoti atbaidošie insekticīdi, pirms virsma nav rūpīgi iztīrīta ar vienreiz lietojamām mitrām salvetēm. Pēc ēsmas uzklāšanas nelietojiet atbaidošus insekticīdus.
            Neuzklājiet tieši uz pārtikas, barības vai dzērieniem vai to tuvumā, kā arī uz virsmām vai traukiem, kas var tieši saskarties ar pārtiku, barību, dzērieniem un dzīvniekiem.
            Produktu saturošas noplūdes un atliekas ir jālikvidē kā ķīmiskie atkritumi.
            Izvairieties no želejas uzklāšanas uz audumiem vai paklājiem, jo tā var atstāt traipus uz dažiem absorbējošiem materiāliem. Lai novērstu traipu rašanos šādos gadījumos, ēsma nekavējoties jānotīra ar vienreiz lietojamām mitrām salvetēm.
            Tīrīšanas materiāli jāizmet kopā ar cietajiem atkritumiem.
            5.3.   Dati par varbūtējo tiešo vai netiešo ietekmi, pirmās palīdzības sniegšanas instrukcijas, un ārkārtas pasākumi vides aizsardzībai

            Šis biocīds satur bitēm bīstamo klotianidīnu

               Pirmās palīdzības pasākumu apraksts

            Saskarē ar ādu: Nekavējoties noņemiet piesārņoto apģērbu un nomazgājiet ādu ar ziepēm un ūdeni. Ja pēc mazgāšanas kairinājums turpinās, vērsities pēc medicīniskās palīdzības.
            Saskarē ar acīm: Simptomu gadījumā skalot ar ūdeni. Izņemiet kontaktlēcas, ja tādas ir un tas ir vienkārši izdarāms. Sazinieties ar SAINDĒŠANĀS CENTRU vai ārstu.
            Norijot: Ja norīts: Ja parādās simptomi, sazinieties ar SAINDĒŠANĀS CENTRU vai ārstu.
            Ieelpojot: nav piemērojams.

               Svarīgākie simptomi un iedarbība, gan akūti, gan aizkavēti

            Acis: Var izraisīt īslaicīgu acu kairinājumu.

               Ārkārtas pasākumi vides aizsardzībai

            Izvairīties no produkta nokļūšanas vidē.
            5.4.   Instrukcijas par drošu produkta un tā iepakojuma drošu iznīcināšanu

            Nododiet otrreizējai pārstrādei tikai tukšas tvertnes/iepakojumus.
            Šī iepakojuma utilizācijai vienmēr jāatbilst atkritumu apglabāšanas tiesību aktiem un visām vietējo pašvaldību prasībām.
            5.5.   Produkta glabāšanas apstākļi un glabāšanas laiks normālos uzglabāšanas apstākļos

            Sargāt no sala. Sargāt no tiešiem saules stariem.
            Glabāšanas laiks: izlietot divu gadu laikā.
            6.   CITA INFORMĀCIJA

               (1)  Lietošanas instrukcijas, riska mazināšanas pasākumi un citi šajā sadaļā sniegtie lietošanas norādījumi attiecas uz visiem atļautajiem lietošanas veidiem.


title: Komisijas Īstenošanas regula (ES) 2021/1045 (2021. gada 24. jūnijs), ar ko didecildimetilamonija hlorīdu apstiprina par 3. un 4. produkta veida biocīdos lietojamu aktīvo vielu (Dokuments attiecas uz EEZ)

text:
                  25.6.2021

                  LV

                  Eiropas Savienības Oficiālais Vēstnesis

                  L 225/62

         KOMISIJAS ĪSTENOŠANAS REGULA (ES) 2021/1045
         (2021. gada 24. jūnijs),
         ar ko didecildimetilamonija hlorīdu apstiprina par 3. un 4. produkta veida biocīdos lietojamu aktīvo vielu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
         tā kā:

                     (1)

                     Komisijas Deleģētā regula (ES) Nr. 1062/2014 (2) izveido to esošo aktīvo vielu sarakstu, kuras jānovērtē, lai lemtu par to iespējamu apstiprināšanu lietošanai biocīdos. Didecildimetilamonija hlorīds (DDAC) šajā regulā tā novērtēšanas rezultātā ir pārdēvēts par didecildimetilamonija hlorīdu.

                     (2)

                     Didecildimetilamonija hlorīds ir novērtēts lietošanai biocīdos, kas pieder pie 3. produkta veida biocīdiem “Veterinārās higiēnas biocīdie produkti” un 4. produkta veida biocīdiem “Pārtikas produktu un dzīvnieku barības dezinfekcijas līdzekļi”, kas definēti Eiropas Parlamenta un Padomes Direktīvas 98/8/EK (3) V pielikumā, kuri atbilst attiecīgi 3. un 4. produkta veidam, kas definēts Regulas (ES) Nr. 528/2012 V pielikumā.

                     (3)

                     Par ziņotāju dalībvalsti tika izraudzīta Itālija, un tās kompetentā iestāde, kas veic novērtēšanu, 2012. gada 10. septembrī Komisijai iesniedza novērtējuma ziņojumu kopā ar saviem secinājumiem.

                     (4)

                     Saskaņā ar Deleģētās regulas (ES) Nr. 1062/2014 7. panta 2. punktu Biocīdu komiteja 2020. gada 6. oktobrī pieņēma Eiropas Ķimikāliju aģentūras (“Aģentūra”) atzinumus (4), ņemot vērā kompetentās iestādes, kas veic novērtēšanu, secinājumus.

                     (5)

                     Saskaņā ar minētajiem atzinumiem var būt sagaidāms, ka 3. un 4. produkta veida biocīdi, kuri satur didecildimetilamonija hlorīdu, atbilst Direktīvas 98/8/EK 5. panta 1. punkta b), c) un d) apakšpunkta prasībām, ja vien to lietošanā tiek ievērotas noteiktas specifikācijas un nosacījumi.

                     (6)

                     Ņemot vērā Aģentūras atzinumus, ir lietderīgi apstiprināt didecildimetilamonija hlorīdu par aktīvo vielu 3. un 4. produkta veida biocīdos ar noteikumu, ka tiek ievērotas noteiktas specifikācijas un nosacījumi.

                     (7)

                     Pirms aktīvo vielu apstiprina, būtu jāpaiet pienācīgi ilgam laikam, lai ieinteresētās personas varētu veikt jauno prasību izpildei nepieciešamos sagatavošanās pasākumus.

                     (8)

                     Šajā regulā paredzētie pasākumi ir saskaņā ar Pastāvīgās biocīdu komitejas atzinumu,

               IR PIEŅĒMUSI ŠO REGULU.

            1. pants
            Didecildimetilamonija hlorīdu apstiprina par aktīvo vielu lietošanai 3. un 4. produkta veida biocīdos ar noteikumu, ka tiek ievērotas pielikumā noteiktās specifikācijas un nosacījumi.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 24. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 167, 27.6.2012., 1. lpp.

            (2)  Komisijas Deleģētā regula (ES) Nr. 1062/2014 (2014. gada 4. augusts) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).

            (3)  Eiropas Parlamenta un Padomes Direktīva 98/8/EK (1998. gada 16. februāris) par biocīdo produktu laišanu tirgū (OV L 123, 24.4.1998., 1. lpp.).

            (4)  Biocīdu komitejas atzinumi par aktīvās vielas didecildimetilamonija hlorīda apstiprinājuma pieteikumiem; 3. un 4. produkta veids; ECHA/BPC/265/2020 un ECHA/BPC/266/2020, pieņemts 2020. gada 6. oktobrī.

            PIELIKUMS

                        Vispārpieņemtais nosaukums

                           IUPAC nosaukums
                        Identifikācijas numuri

                        Aktīvās vielas minimālā tīrības pakāpe  (1)

                        Apstiprinājuma datums

                        Apstiprinājuma beigu datums

                        Produkta veids

                        Īpaši nosacījumi

                        Didecildimetilamonija hlorīds

                           IUPAC nosaukums: N,N-didecil-N,N-didecildimetilamonija hlorīds
                        EK Nr. 230-525-2

                           CAS Nr. 7173-51–5

                        Aktīvās vielas minimālā tīrības pakāpe novērtēta: 908 g/kg (sausnas)

                        2022. gada 1. novembris

                        2032. gada 31. oktobris

                        3.

                        Lai attiecībā uz biocīdiem saņemtu atļauju, izpilda šādus nosacījumus:

                                    a)

                                    produkta novērtēšanā īpašu uzmanību pievērš tām ekspozīcijām (“iedarbībai”), riskiem un iedarbīgumam, kuri saistīti ar katru atļaujas pieteikuma aptverto lietojuma veidu, bet kuri Savienības līmeņa novērtējumā par aktīvās vielas risku nav aplūkoti;

                                    b)

                                    ņemot vērā attiecībā uz novērtētajiem lietojuma veidiem apzinātos riskus, produkta novērtēšanā īpašu uzmanību pievērš:

                                                (1)

                                                profesionālajiem lietotājiem;

                                                (2)

                                                nogulsnēm un augsnei pēc dzīvnieku pārvadāšanai izmantoto transportlīdzekļu dezinfekcijas un inkubatoru dezinfekcijas pēc miglošanas;

                                    c)

                                    attiecībā uz produktiem, kuru atliekas var nonākt pārtikā vai dzīvnieku barībā, pārliecinās, vai nav nepieciešams saskaņā ar Eiropas Parlamenta un Padomes Regulu (EK) Nr. 470/2009  (2) vai Eiropas Parlamenta un Padomes Regulu (EK) Nr. 396/2005  (3) noteikt jaunus vai grozīt esošos maksimāli pieļaujamos atlieku daudzumus (MAL), un veic visus attiecīgos riska mazināšanas pasākumus, kas nodrošina, ka piemērojamie MAL netiek pārsniegti.

                        4.

                        Lai attiecībā uz biocīdiem saņemtu atļauju, izpilda šādus nosacījumus:

                                    a)

                                    produkta novērtēšanā īpašu uzmanību pievērš tām ekspozīcijām (“iedarbībai”), riskiem un iedarbīgumam, kuri saistīti ar katru atļaujas pieteikuma aptverto lietojuma veidu, bet kuri Savienības līmeņa novērtējumā par aktīvās vielas risku nav aplūkoti;

                                    b)

                                    ņemot vērā attiecībā uz novērtētajiem lietojuma veidiem apzinātos riskus, produkta novērtēšanā īpašu uzmanību pievērš:

                                                (1)

                                                profesionālajiem lietotājiem;

                                                (2)

                                                nogulsnēm un augsnei pēc dezinfekcijas kautuvēs un gaļas veikalos;

                                    c)

                                    Attiecībā uz produktiem, kuru atliekas var nonākt pārtikā vai dzīvnieku barībā, pārliecinās, vai nav nepieciešams saskaņā ar Regulu (EK) Nr. 470/2009 vai Regulu (EK) Nr. 396/2005 noteikt jaunus vai grozīt esošos MAL, un veic visus attiecīgos riska mazināšanas pasākumus, kas nodrošina, ka piemērojamie MAL netiek pārsniegti;

                                    d)

                                    didecildimetilamonija hlorīdu neiestrādā materiālos un izstrādājumos, kas paredzēti saskarei ar pārtikas produktiem, kuri ietilpst Eiropas Parlamenta un Padomes Regulas (EK) Nr. 1935/2004  (4) darbības jomā, izņemot, ja Komisija ir noteikusi didecildimetilamonija hlorīda īpatnējās migrācijas robežas pārtikā vai saskaņā ar minēto regulu ir noteikts, ka šādas robežas nav vajadzīgas.

               (1)  Šajā slejā norādītā tīrības pakāpe ir novērtētās aktīvās vielas minimālā tīrības pakāpe. Ja ir pierādīts, ka aktīvā viela tirgū laistajā produktā ir tehniski līdzvērtīga novērtētajai aktīvajai vielai, tās tīrības pakāpe var būt gan tāda pati, gan citāda.

               (2)  Eiropas Parlamenta un Padomes Regula (EK) Nr. 470/2009 (2009. gada 6. maijs), ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos, ar ko atceļ Padomes Regulu (EEK) Nr. 2377/90 un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004 (OV L 152, 16.6.2009., 11. lpp.).

               (3)  Eiropas Parlamenta un Padomes Regula (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (OV L 70, 16.3.2005., 1. lpp.).

               (4)  Eiropas Parlamenta un Padomes Regula (EK) Nr. 1935/2004 (2004. gada 27. oktobris) par materiāliem un izstrādājumiem, kas paredzēti saskarei ar pārtikas produktiem, un par Direktīvu 80/590/EEK un 89/109/EEK atcelšanu (OV L 338, 13.11.2004., 4. lpp.).


title: Komisijas Īstenošanas regula (ES) 2021/1046 (2021. gada 23. jūnijs), ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam

text:
                  25.6.2021

                  LV

                  Eiropas Savienības Oficiālais Vēstnesis

                  L 225/66

         KOMISIJAS ĪSTENOŠANAS REGULA (ES) 2021/1046
         (2021. gada 23. jūnijs),
         ar ko Regulu (EK) Nr. 1484/95 groza attiecībā uz reprezentatīvo cenu noteikšanu mājputnu gaļas un olu nozarē, kā arī ovalbumīnam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 183. panta b) punktu,
         ņemot vērā Eiropas Parlamenta un Padomes Regulu (ES) Nr. 510/2014 (2014. gada 16. aprīlis), ar kuru nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm un atceļ Padomes Regulas (EK) Nr. 1216/2009 un (EK) Nr. 614/2009 (2), un jo īpaši tās 5. panta 6. punkta a) apakšpunktu,
         tā kā:

                     (1)

                     Ar Komisijas Regulu (EK) Nr. 1484/95 (3) ir paredzēti sīki izstrādāti noteikumi par to, kā piemērojama papildu ievedmuitas nodokļu sistēma, un ir noteiktas reprezentatīvās cenas mājputnu gaļas un olu nozarē, kā arī ovalbumīnam.

                     (2)

                     Regulāri pārbaudot datus, uz kuriem balstīta reprezentatīvo cenu noteikšana mājputnu gaļas un olu nozarē, kā arī ovalbumīnam, kļuvis skaidrs, ka reprezentatīvās cenas konkrētu produktu importam ir jāgroza, ņemot vērā cenu svārstības atkarībā no produktu izcelsmes.

                     (3)

                     Tādēļ Regula (EK) Nr. 1484/95 būtu attiecīgi jāgroza.

                     (4)

                     Ņemot vērā to, ka ir jānodrošina šā pasākuma piemērošana iespējami drīz pēc atjaunināto datu nosūtīšanas, šai regulai būtu jāstājas spēkā tās publicēšanas dienā,

               IR PIEŅĒMUSI ŠO REGULU.

            1. pants
            Regulas (EK) Nr. 1484/95 I pielikumu aizstāj ar šīs regulas pielikuma tekstu.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 23. jūnijā

                  Komisijas

                  un tās priekšsēdētājas vārdā –

                  Lauksaimniecības un lauku attīstības ģenerāldirektorāta

                  ģenerāldirektors

               Wolfgang BURTSCHER

            (1)  OV L 347, 20.12.2013., 671. lpp.

            (2)  OV L 150, 20.5.2014., 1. lpp.

            (3)  Komisijas Regula (EK) Nr. 1484/95 (1995. gada 28. jūnijs), ar ko nosaka sīki izstrādātus noteikumus papildu ievedmuitas nodokļu sistēmas ieviešanai un papildu ievedmuitas nodokļu noteikšanai mājputnu gaļas un olu nozarē, kā arī ovalbumīnam, un atceļ Regulu Nr. 163/67/EEK (OV L 145, 29.6.1995., 47. lpp.).

            PIELIKUMS

                     “I PIELIKUMS

                                 KN kods

                                 Preču apraksts

                                 Reprezentatīvā cena
                                 (EUR/100 kg)

                                 Nodrošinājums, kas minēts 3. pantā
                                 (EUR/100 kg)

                                 Izcelsme  (1)

                                 0207 14 10

                                 Atkauloti, saldēti Gallus domesticus sugas mājputnu gaļas gabali

                                 170,6
                                 154,9
                                 192,2

                                 45
                                 53
                                 34

                                 AR
                                 BR
                                 TH

               ”

               (1)  Valstu nomenklatūra ir noteikta Komisijas 2012. gada 27. novembra Regulā (ES) Nr. 1106/2012, ar ko attiecībā uz valstu un teritoriju nomenklatūras atjaunināšanu īsteno Eiropas Parlamenta un Padomes Regulu (EK) Nr. 471/2009 par Kopienas statistiku attiecībā uz ārējo tirdzniecību ar ārpuskopienas valstīm (OV L 328, 28.11.2012., 7. lpp.).


title: Komisijas Īstenošanas regula (ES) 2021/1053 (2021. gada 25. jūnijs), ar ko atceļ galīgos antidempinga maksājumus, kuri ar Komisijas Īstenošanas regulu (ES) 2015/2272 noteikti konkrētu Ķīnas Tautas Republikas izcelsmes dzelzs vai tērauda bezšuvju cauruļu un caurulīšu importam

text:
                  28.6.2021

                  LV

                  Eiropas Savienības Oficiālais Vēstnesis

                  L 227/35

         KOMISIJAS ĪSTENOŠANAS REGULA (ES) 2021/1053
         (2021. gada 25. jūnijs),
         ar ko atceļ galīgos antidempinga maksājumus, kuri ar Komisijas Īstenošanas regulu (ES) 2015/2272 noteikti konkrētu Ķīnas Tautas Republikas izcelsmes dzelzs vai tērauda bezšuvju cauruļu un caurulīšu importam
         EIROPAS KOMISIJA,
         ņemot vērā Eiropas Parlamenta un Padomes Regulu (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (1), un jo īpaši tās 14. panta 1. punktu,
         tā kā:

                     (1)

                     Pēc antidempinga izmeklēšanas saskaņā ar Padomes Regulas (EK) Nr. 1225/2009 (2) 5. pantu 2009. gada 6. oktobrī saskaņā ar Padomes Regulu (EK) Nr. 926/2009 (3) tika noteikts galīgais antidempinga maksājums konkrētu Ķīnas Tautas Republikas izcelsmes dzelzs vai tērauda bezšuvju cauruļvadu un cauruļu importam. Pasākumi tika noteikti kā procentuālā nodokļa veidā ar likmēm: 17,7 % uzņēmumam Shandong Luxing Steel Pipe Co. Ltd.; 27,2 % pārējiem uzņēmumiem, kas sadarbojās, un 39,2 % visiem pārējiem uzņēmumiem.

                     (2)

                     Pēc termiņbeigu pārskatīšanas izmeklēšanas saskaņā ar Regulas (EK) Nr. 1225/2009 11. panta 2. punktu 2015. gada 8. decembrī saskaņā ar Komisijas Īstenošanas regulu (ES) 2015/2272 galīgie antidempinga pasākumi tika noteikti vēl uz pieciem gadiem (4).

                     (3)

                     Vispārējā tiesa 2014. gada 29. janvāra spriedumā lietā T-528/09 atcēla Regulu (EK) Nr. 926/2009, ciktāl tā attiecas uz Hubei Xinyegang Steel Co. Ltd (“Hubei”) ražoto ražojumu eksportu (5). Šo spriedumu pārsūdzēja Padome.

                     (4)

                     Ar 2016. gada 7. aprīļa spriedumu apvienotajās lietās C-186/14 P un C-193/14 P Tiesa apstiprināja Vispārējās tiesas konstatējumus un pasākumu atcelšanu attiecībā uz ražotāju eksportētāju Hubei (6).

                     (5)

                     Ar Īstenošanas regulu (ES) 2015/2272 noteikto antidempinga pasākumu termiņš beidzās 2020. gada 9. decembrī (7).

                     (6)

                     2021. gada 4. februārī Tiesa lietā C-324/19 par Finanzgericht Hamburg lūgumu sniegt prejudiciālu spriedumu saskaņā ar LESD 267. pantu lēma, ka Regula (EK) Nr. 926/2009 nav spēkā (“spriedums”) (8).

                     (7)

                     Saskaņā ar 266. pantu Līgumā par Eiropas Savienības darbību Savienības iestādēm ir jāveic vajadzīgie pasākumi, lai pildītu Tiesas spriedumus.

                     (8)

                     Lietā C-324/19 sprieduma rezultātā sākotnējie pasākumi erga omnes un ar atpakaļejošu spēku (ex tunc) tika atzīti par spēkā neesošiem. Tas nozīmē, ka spriedums ir piemērojams visām pusēm un ka Regula (EK) Nr. 926/2009 tiek uzskatīta par spēkā neesošu no tās spēkā stāšanās dienas.

                     (9)

                     Turklāt, ņemot vērā to, ka sākotnējais pasākums tika pagarināts 2015. gadā, spriedums netieši ietekmēja arī Regulu (ES) 2015/2272. Tas ir tāpēc, ka saskaņā ar Tiesas judikatūru “pagarinošā regula ir spēkā neesoša tādā pašā mērā kā galīgā regula” (9). Turklāt, lai ievērotu noteikumu par formas līdzvērtību, antidempinga pasākumi, kas noteikti ar Īstenošanas regulu (ES) 2015/2272, būtu jāatceļ ar Komisijas regulu (10).

                     (10)

                     Sprieduma rezultātā, ar kuru Regula (EK) Nr. 926/2009 tiek atzīta par pilnībā spēkā neesošu, ar Īstenošanas regulu (ES) 2015/2272 noteiktie antidempinga maksājumi arī būtu jāatceļ ar atpakaļejošu spēku (ex tunc). Turklāt visus galīgos maksājumus, kas samaksāti saskaņā ar Īstenošanas regulu (ES) 2015/2272, var atmaksāt saskaņā ar piemērojamajiem tiesību aktiem muitas jomā vai atbrīvot no tiem. No tā jo īpaši izriet, ka uzņēmējs, kurš ir samaksājis šos maksājumus, principā var pieprasīt to atmaksu tikai tad, ja nav beidzies Savienības Muitas kodeksa (11) 121. panta 1. punkta a) apakšpunktā šim nolūkam paredzētais trīs gadu termiņš. Tas, ka Regula (EK) Nr. 926/2009 ir atzīta par spēkā neesošu (tostarp ar erga omnes spēku), nebūtu neparedzams apstāklis vai force majeure, kas ļautu pagarināt šo termiņu saskaņā ar Savienības Muitas kodeksa 121. panta 1. punkta otro daļu (12).

                     (11)

                     Šajā regulā paredzētie pasākumi ir saskaņā ar atzinumu, kuru sniegusi komiteja, kas izveidota saskaņā ar pamatregulas 15. panta 1. punktu,

               IR PIEŅĒMUSI ŠO REGULU.

            1. pants

               1.   Antidempinga maksājumi, kuri ar Īstenošanas regulu (ES) 2015/2272 noteikti konkrētu Ķīnas Tautas Republikas izcelsmes dzelzs vai tērauda bezšuvju cauruļu un caurulīšu importam, tiek atcelti no 2015. gada 9. decembra.

               2.   Visus galīgos maksājumus, kuri samaksāti saskaņā ar Īstenošanas regulu (ES) 2015/2272, atmaksā saskaņā ar piemērojamajiem tiesību aktiem muitas jomā vai atbrīvo no tiem.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 25. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 30.6.2016., 21. lpp.

            (2)  Padomes Regula (EK) Nr. 1225/2009 (2009. gada 30. novembris) par aizsardzību pret importu par dempinga cenām no valstīm, kas nav Eiropas Kopienas dalībvalstis (OV L 343, 22.12.2009., 51. lpp.).

            (3)  Padomes Regula (EK) Nr. 926/2009 (2009. gada 24. septembris), ar ko piemēro galīgu antidempinga maksājumu un galīgi iekasē pagaidu maksājumu, kurš noteikts tādu konkrētu dzelzs vai tērauda bezšuvju cauruļu un caurulīšu importam, kā izcelsme ir Ķīnas Tautas Republikā (OV L 262, 6.10.2009., 19. lpp.).

            (4)  Komisijas Īstenošanas regula (ES) 2015/2272 (2015. gada 7. decembris), ar ko pēc termiņbeigu pārskatīšanas, kas veikta atbilstīgi Padomes Regulas (EK) Nr. 1225/2009 11. panta 2. punktam, nosaka galīgo antidempinga maksājumu konkrētu Ķīnas Tautas Republikas izcelsmes dzelzs un tērauda bezšuvju cauruļu un caurulīšu importam (OV L 322, 8.12.2015., 21. lpp.).

            (5)  2014. gada 29. janvāra spriedums Hubei Xinyegang Steel pret Padomi, (T-528/09, EU:T:2014:35.).

            (6)  2016. gada 7. aprīļa spriedums apvienotajās lietās C-186/14 P un C-193/14 P ArcelorMittal Tubular Products Ostrava a.s. and Others pret Hubei Xinyegang Steel Co. Ltd un Eiropas Savienības Padome pret Hubei Xinyegang Steel Co. Ltd.

            (7)  OV C 424, 8.12.2020., 32. lpp.

            (8)  2021. gada 4. februāra spriedums Eurocylinder Systems AG pret Hauptzollamt Hamburg-Stadt, C-324/19, EU:C:2021:94.

            (9)  2016. gada 4. februāra spriedums C & J Clark International Ltd pret The Commissioners for Her Majesty’s Revenue & Customs un Puma SE pret Hauptzollamt Nürnberg, C-659/13 un C-34/14, EU:C: 2016:74, 175.–177. punkts.

            (10)  2018. gada 18. oktobra spriedums ArcelorMittal Tubular Products Ostrava a.s. and Others pret Eiropas Komisiju, T-364/16, EU:T:2018:696.

            (11)  Eiropas Parlamenta un Padomes Regula (ES) Nr. 952/2013 (2013. gada 9. oktobris), ar ko izveido Savienības Muitas kodeksu (OV L 269, 10.10.2013., 1. lpp.).

            (12)  Sk. jo īpaši 2016. gada 4. februāra spriedumu C & J Clark International Ltd pret The Commissioners for Her Majesty’s Revenue & Customs un Puma SE pret Hauptzollamt Nürnberg, apvienotās lietās C-659/13 un C-34/14, EU:C:2016:74, 186.–194. punkts; 2012. gada 14. jūnija spriedumu Compagnie internationale pour la vente à distance (CIVAD) SA pret Receveur des douanes de Roubaix and Others,C-533/10, EU:C:2012:347, 16.–35. punkts; un 2017. gada 18. janvāra spriedumu Wortmann KG Internationale Schuhproduktionen pret Hauptzollamt Bielefeld, C-365/15, EU:C:2017:19, 34. punkts.


title: Komisijas Īstenošanas regula (ES) 2021/1063 (2021. gada 28. jūnijs), ar ko alkil(C12-16) dimetilbenzilamonija hlorīdu apstiprina par 3. un 4. produkta veida biocīdos lietojamu aktīvo vielu (Dokuments attiecas uz EEZ)

text:
                  29.6.2021

                  LV

                  Eiropas Savienības Oficiālais Vēstnesis

                  L 229/4

         KOMISIJAS ĪSTENOŠANAS REGULA (ES) 2021/1063
         (2021. gada 28. jūnijs),
         ar ko alkil(C12-16) dimetilbenzilamonija hlorīdu apstiprina par 3. un 4. produkta veida biocīdos lietojamu aktīvo vielu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
         tā kā:

                     (1)

                     Komisijas Deleģētā regula (ES) Nr. 1062/2014 (2) izveido to esošo aktīvo vielu sarakstu, kuras jānovērtē, lai lemtu par to iespējamu apstiprināšanu lietošanai biocīdos. Minētajā sarakstā ir alkil(C12-16) dimetilbenzilamonija hlorīds (ADBAC/BKC (C12-16)), kas šajā regulā pēc tā novērtēšanas ir pārdēvēts par alkil(C12-16) dimetilbenzilamonija hlorīdu.

                     (2)

                     Alkil(C12-16) dimetilbenzilamonija hlorīds ir novērtēts lietošanai biocīdos, kas pieder pie 3. produkta veida biocīdiem “Veterinārās higiēnas biocīdie produkti” un 4. produkta veida biocīdiem “Pārtikas produktu un dzīvnieku barības dezinfekcijas līdzekļi”, kas definēts Eiropas Parlamenta un Padomes Direktīvas 98/8/EK (3) V pielikumā, kuri atbilst attiecīgi 3. un 4. produkta veidam, kas definēts Regulas (ES) Nr. 528/2012 V pielikumā.

                     (3)

                     Par ziņotāju dalībvalsti tika izraudzīta Itālija, un tās kompetentā iestāde, kas veic novērtēšanu, 2012. gada 10. septembrī Komisijai iesniedza novērtējuma ziņojumu kopā ar saviem secinājumiem.

                     (4)

                     Saskaņā ar Deleģētās regulas (ES) Nr. 1062/2014 7. panta 2. punktu Biocīdu komiteja 2020. gada 6. oktobrī pieņēma Eiropas Ķimikāliju aģentūras (“Aģentūra”) atzinumus (4), ņemot vērā kompetentās iestādes, kas veic novērtēšanu, secinājumus.

                     (5)

                     Saskaņā ar minētajiem atzinumiem var būt sagaidāms, ka 3. un 4. produkta veida biocīdi, kuri satur alkil(C12-16) dimetilbenzilamonija hlorīdu, atbilst Direktīvas 98/8/EK 5. panta 1. punkta b), c) un d) apakšpunkta prasībām, ja vien to lietošanā tiek ievērotas noteiktas specifikācijas un nosacījumi.

                     (6)

                     Ņemot vērā Aģentūras atzinumus, ir lietderīgi apstiprināt alkil(C12-16) dimetilbenzilamonija hlorīdu par aktīvo vielu 3. un 4. produkta veida biocīdos ar noteikumu, ka tiek ievērotas noteiktas specifikācijas un nosacījumi.

                     (7)

                     Pirms aktīvo vielu apstiprina, būtu jāpaiet pienācīgi ilgam laikam, lai ieinteresētās personas varētu veikt jauno prasību izpildei nepieciešamos sagatavošanās pasākumus.

                     (8)

                     Šajā regulā paredzētie pasākumi ir saskaņā ar Pastāvīgās biocīdu komitejas atzinumu,

               IR PIEŅĒMUSI ŠO REGULU.

            1. pants
            Alkil(C12-16) dimetilbenzilamonija hlorīdu apstiprina par aktīvo vielu lietošanai 3. un 4. produkta veida biocīdos ar noteikumu, ka tiek ievērotas pielikumā noteiktās specifikācijas un nosacījumi.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 28. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 167, 27.6.2012., 1. lpp.

            (2)  Komisijas Deleģētā regula (ES) Nr. 1062/2014 (2014. gada 4. augusts) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).

            (3)  Eiropas Parlamenta un Padomes Direktīva 98/8/EK (1998. gada 16. februāris) par biocīdo produktu laišanu tirgū (OV L 123, 24.4.1998., 1. lpp.).

            (4)  Biocīdu komitejas atzinumi par aktīvās vielas alkil(C12-16) dimetilbenzilamonija hlorīda apstiprinājuma pieteikumiem; 3. un 4. produkta veids; ECHA/BPC/267/2020 un ECHA/BPC/268/2020, pieņemts 2020. gada 6. oktobrī.

            PIELIKUMS

                        Vispārpieņemtais nosaukums

                           IUPAC nosaukums
                        Identifikācijas numuri

                        Aktīvās vielas minimālā tīrības pakāpe  (1)

                        Apstiprinājuma datums

                        Apstiprinājuma beigu datums

                        Produkta veids

                        Īpaši nosacījumi

                        Alkil(C12-16) dimetilbenzilamonija hlorīds

                           IUPAC nosaukums: neattiecas
                        EK Nr. 270-325-2

                           CAS Nr. 68424-85-1

                        Aktīvās vielas minimālā tīrības pakāpe novērtēta: 972 g/kg (sausnas)

                        2022. gada 1. novembris

                        2032. gada 31. oktobris

                        3.

                        Lai attiecībā uz biocīdiem saņemtu atļauju, izpilda šādus nosacījumus:

                                    a)

                                    produkta novērtēšanā īpašu uzmanību pievērš tām ekspozīcijām (“iedarbībai”), riskiem un iedarbīgumam, kuri saistīti ar katru atļaujas pieteikuma aptverto lietojuma veidu, bet kuri Savienības līmeņa novērtējumā par aktīvās vielas risku nav aplūkoti.

                                    b)

                                    Ņemot vērā attiecībā uz novērtētajiem lietojuma veidiem apzinātos riskus, produkta novērtēšanā īpašu uzmanību pievērš:

                                                1)

                                                profesionālajiem lietotājiem;

                                                2)

                                                nogulsnēm pēc dzīvnieku pārvadāšanai izmantoto transportlīdzekļu dezinfekcijas un inkubatoru dezinfekcijas pēc miglošanas;

                                                3)

                                                augsnei pēc dzīvnieku pārvadāšanai izmantoto transportlīdzekļu dezinfekcijas, apavu dezinfekcijas un dezinfekcijas inkubatoros pēc miglošanas apstrādes.

                                    c)

                                    Attiecībā uz līdzekļiem, kuru atliekas var nonākt pārtikā vai dzīvnieku barībā, pārliecinās, vai nav nepieciešams saskaņā ar Eiropas Parlamenta un Padomes Regulu (EK) Nr. 470/2009  (2) vai Eiropas Parlamenta un Padomes Regulu (EK) Nr. 396/2005  (3) noteikt jaunus vai grozīt esošos maksimālos atlieku līmeņus (MAL), un veic visus attiecīgos riska mazināšanas pasākumus, kas nodrošina, ka piemērojamie MAL netiek pārsniegti.

                        4.

                        Lai attiecībā uz biocīdiem saņemtu atļauju, izpilda šādus nosacījumus:

                                    a)

                                    produkta novērtēšanā īpašu uzmanību pievērš tām ekspozīcijām (“iedarbībai”), riskiem un iedarbīgumam, kuri saistīti ar katru atļaujas pieteikuma aptverto lietojuma veidu, bet kuri Savienības līmeņa novērtējumā par aktīvās vielas risku nav aplūkoti.

                                    b)

                                    Ņemot vērā attiecībā uz novērtētajiem lietojuma veidiem apzinātos riskus, produkta novērtēšanā īpašu uzmanību pievērš:

                                                1)

                                                profesionālajiem lietotājiem;

                                                2)

                                                nogulsnēm un augsnei pēc dezinfekcijas kautuvēs un gaļas veikalos.

                                    c)

                                    Attiecībā uz produktiem, kuru atliekas var nonākt pārtikā vai dzīvnieku barībā, pārliecinās, vai nav nepieciešams saskaņā ar Regulu (EK) Nr. 470/2009 vai Regulu (EK) Nr. 396/2005 noteikt jaunus vai grozīt esošos MAL, un veic visus attiecīgos riska mazināšanas pasākumus, kas nodrošina, ka piemērojamie MAL netiek pārsniegti.

                                    d)

                                    Alkil(C12-16) dimetilbenzilamonija hlorīdu neiestrādā materiālos un izstrādājumos, kas paredzēti saskarei ar pārtikas produktiem, kuri ietilpst Eiropas Parlamenta un Padomes Regulas (EK) Nr. 1935/2004  (4) darbības jomā, izņemot, ja Komisija ir noteikusi alkil(C12-16) dimetilbenzilamonija hlorīda īpatnējās migrācijas robežas pārtikā vai saskaņā ar minēto regulu ir noteikts, ka šādas robežas nav vajadzīgas.

               (1)  Šajā slejā norādītā tīrības pakāpe ir novērtētās aktīvās vielas minimālā tīrības pakāpe. Ja ir pierādīts, ka aktīvā viela tirgū laistajā produktā ir tehniski līdzvērtīga novērtētajai aktīvajai vielai, tās tīrības pakāpe var būt gan tāda pati, gan citāda.

               (2)  Eiropas Parlamenta un Padomes Regula (EK) Nr. 470/2009 (2009. gada 6. maijs), ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos, ar ko atceļ Padomes Regulu (EEK) Nr. 2377/90 un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004 (OV L 152, 16.6.2009., 11. lpp.).

               (3)  Eiropas Parlamenta un Padomes Regula (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (OV L 70, 16.3.2005., 1. lpp.).

               (4)  Eiropas Parlamenta un Padomes Regula (EK) Nr. 1935/2004 (2004. gada 27. oktobris) par materiāliem un izstrādājumiem, kas paredzēti saskarei ar pārtikas produktiem, un par Direktīvu 80/590/EEK un 89/109/EEK atcelšanu (OV L 338, 13.11.2004., 4. lpp.).


title: Komisijas Īstenošanas regula (ES) 2021/1064 (2021. gada 28. jūnijs), ar ko attiecībā uz to, kā Apvienotajai Karalistei attiecībā uz Īriju veido dzīvnieka identifikācijas kodu, pēc kura var izsekot noteiktus turētus sauszemes dzīvniekus, groza Īstenošanas regulu (ES) 2021/520 (Dokuments attiecas uz EEZ)

text:
                  29.6.2021

                  LV

                  Eiropas Savienības Oficiālais Vēstnesis

                  L 229/8

         KOMISIJAS ĪSTENOŠANAS REGULA (ES) 2021/1064
         (2021. gada 28. jūnijs),
         ar ko attiecībā uz to, kā Apvienotajai Karalistei attiecībā uz Īriju veido dzīvnieka identifikācijas kodu, pēc kura var izsekot noteiktus turētus sauszemes dzīvniekus, groza Īstenošanas regulu (ES) 2021/520
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (1), un jo īpaši tās 120. panta 1. punktu un 120. panta 2. punkta c), d) un f) apakšpunktu,
         tā kā:

                     (1)

                     Regulā (ES) 2016/429 ir noteikti profilakses un kontroles noteikumi attiecībā uz dzīvnieku slimībām, kas ir pārnēsājamas uz dzīvniekiem vai cilvēkiem. Minētās regulas IV daļas I sadaļas 1 un 2. nodaļā ir noteikumi attiecībā uz objektiem, kuros tur sauszemes dzīvniekus, un inkubatorijiem un par noteiktu turētu sauszemes dzīvnieku un inkubējamo olu izsekojamību Savienībā. Regula (ES) 2016/429 arī piešķir Komisijai pilnvaras pieņemt noteikumus, kas, izmantojot deleģētos aktus, papildina dažus nebūtiskus minētās regulas elementus.

                     (2)

                     Regulu (ES) 2016/429 papildina Komisijas Deleģētā regula (ES) 2019/2035 (2), nosakot noteikumus attiecībā uz reģistrētiem un apstiprinātiem objektiem, kas paredzēti turētiem sauszemes dzīvniekiem un inkubējamām olām, un par noteiktu turētu sauszemes dzīvnieku un inkubējamu olu izsekojamību. Minētās deleģētās regulas III daļā ir noteikumi par turētu sauszemes dzīvnieku izsekojamību, un, konkrētāk, III daļas I un II sadaļā ir noteikumi par turētu liellopu, aitu un kazu sugas dzīvnieku izsekojamību.

                     (3)

                     Lai nodrošinātu Regulā (ES) 2016/429 un Deleģētajā regulā (ES) 2019/2035 paredzēto izsekojamības noteikumu vienādu piemērošanu Savienībā, Komisijas Īstenošanas regulā (ES) 2021/520 (3) ir iekļauti noteikumi par to, kā noteiktu turētu sauszemes sauszemes dzīvnieku izsekojamība ir īstenojama.

                     (4)

                     Saskaņā ar Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (“izstāšanās līgums”), un jo īpaši Protokola par Īriju/Ziemeļīriju 5. panta 4. punktu, ko lasa saistībā ar minētā protokola 2. pielikumu, pēc izstāšanās līgumā paredzētā pārejas perioda beigām Regula (ES) 2016/429, kā arī uz to balstītie Komisijas akti ir piemērojami Apvienotajai Karalistei un tās teritorijā attiecībā uz Ziemeļīriju. Tātad Apvienotajā Karalistē attiecībā uz Ziemeļīriju piemēro Īstenošanas regulas (ES) 2021/520 noteikumus. Skaidrības labad būtu lietderīgi minētās īstenošanas regulas 1. pantā atsaukties uz izstāšanās līgumu.

                     (5)

                     Turklāt Īstenošanas regulas (ES) 2021/520 12. panta a) punktā ir noteikti noteikumi par turētu liellopu, aitu, kazu, kamieļu un briežu sugas dzīvnieku identifikācijas koda konfigurāciju. Identifikācijas koda pirmais elements ir tās dalībvalsts valsts kods, kurā dzīvniekiem pirmo reizi ir uzlikts identifikācijas līdzeklis, vai nu divu burtu koda formātā saskaņā ar ISO standartu 3166-1 alpha-2, izņemot Grieķiju, kurai izmanto divu burtu kodu “EL”, vai arī valsts trīsciparu kods saskaņā ar ISO standartu 3166-1. Regulas (ES) 2021/520 12. pantā minētajos ISO standartos Apvienotajai Karalistei nav apakšiedalījumu attiecībā uz Ziemeļīriju, tāpēc minētā regula būtu jāgroza, lai noteiktu, kādam valsts kodam būtu jābūt minētajā Apvienotās Karalistes reģionā identificētu turētu liellopu, aitu, kazu, kamieļu un briežu sugas dzīvnieku identifikācijas koda pirmajam elementam.

                     (6)

                     Komisijas Īstenošanas regulas (ES) 2020/1470 (4) I pielikumā ir norādīta Eiropas statistikā par preču starptautisko tirdzniecību izmantojamā valstu un teritoriju nomenklatūra, un tajā ir noteikts, ka divu burtu kods, kas izmantojams, ja saskaņā ar attiecīgajos Savienības noteikumos paredzētajiem nosacījumiem ir jānodala Apvienotā Karaliste attiecībā uz Ziemeļīriju, ir “XI”. Tāpēc minētais kods būtu jānorāda Īstenošanas regulas (ES) 2021/520 12. panta a) punkta i) apakšpunktā saistībā ar Apvienoto Karalisti attiecībā uz Ziemeļīriju.

                     (7)

                     Turklāt nav noteikts, kāds trīsciparu kods izmantojams, ja jānodala Apvienotā Karaliste attiecībā uz Ziemeļīriju. ISO standartā 3166-1 nav vēl piešķirts trīsciparu kods “899”. Tāpēc Īstenošanas regulas (ES) 2021/520 12. panta a) punkta ii) apakšpunktā saistībā ar Apvienoto Karalisti attiecībā uz Ziemeļīriju būtu jānorāda minētais kods.

                     (8)

                     Tādēļ Īstenošanas regula (ES) 2021/520 būtu attiecīgi jāgroza.

                     (9)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulu (ES) 2021/520 groza šādi:

                        1)

                        regulas 1. panta ievadfrāzi aizstāj ar šādu:
                        “Šī regula nosaka noteikumus dalībvalstīm (*1) par:

                           (*1)  Saskaņā ar Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas, un jo īpaši Protokola par Īriju/Ziemeļīriju 5. panta 4. punktu, to lasot saistībā ar minētā protokola 2. pielikumu, šajā regulā atsauces uz dalībvalstīm vai Savienību ietver Apvienoto Karalisti attiecībā uz Ziemeļīriju.”;"

                        2)

                        regulas 12. panta a) punktu aizstāj ar šādu:

                                    “a)

                                    identifikācijas koda pirmais elements ir tās dalībvalsts valsts kods, kurā dzīvniekiem pirmo reizi tika uzlikts identifikācijas līdzeklis, vai nu:

                                                i)

                                                divu burtu koda formātā saskaņā ar ISO standartu 3166-1 alpha-2, izņemot Grieķiju, kurai izmanto divu burtu kodu “EL”, un Apvienoto Karalisti attiecībā uz Ziemeļīriju, kurai izmanto divu burtu kodu “XI”; vai

                                                ii)

                                                valsts trīsciparu kods saskaņā ar ISO standartu 3166-1, izņemot Apvienoto Karalisti attiecībā uz Ziemeļīriju, kurai izmanto “899”;”.

            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 28. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 84, 31.3.2016., 1. lpp.

            (2)  Komisijas Deleģētā regula (ES) 2019/2035 (2019. gada 28. jūnijs), ar ko attiecībā uz noteikumiem, kurus piemēro sauszemes dzīvnieku turēšanas objektiem un inkubatoriem, un attiecībā uz konkrētu sauszemes dzīvnieku un inkubējamu olu izsekojamību papildina Eiropas Parlamenta un Padomes Regulu (ES) 2016/429 (OV L 314, 5.12.2019., 115. lpp.).

            (3)  Komisijas Īstenošanas regula (ES) 2021/520 (2021. gada 24. marts), ar ko nosaka noteikumus par to, kā attiecībā uz konkrētu turētu sauszemes dzīvnieku izsekojamību piemērot Eiropas Parlamenta un Padomes Regulu (ES) 2016/429 (OV L 104, 25.3.2021., 39. lpp.).

            (4)  Komisijas Īstenošanas regula (ES) 2020/1470 (2020. gada 12. oktobris) par valstu un teritoriju nomenklatūru, kura izmantojama Eiropas statistikā par preču starptautisko tirdzniecību, un par ģeogrāfisko dalījumu, kas izmantojams citā uzņēmējdarbības statistikā (OV L 334, 13.10.2020., 2. lpp.).


title: Komisijas Īstenošanas regula (ES) 2021/1071 (2021. gada 29. jūnijs), ar ko groza Īstenošanas regulu (ES) 2021/442 un Īstenošanas regulu (ES) 2021/521, kuras attiecas uz mehānismu, saskaņā ar ko uz noteiktiem ražojumiem attiecina prasību uzrādīt eksporta atļauju

text:
                  30.6.2021

                  LV

                  Eiropas Savienības Oficiālais Vēstnesis

                  L 230/28

         KOMISIJAS ĪSTENOŠANAS REGULA (ES) 2021/1071
         (2021. gada 29. jūnijs),
         ar ko groza Īstenošanas regulu (ES) 2021/442 un Īstenošanas regulu (ES) 2021/521, kuras attiecas uz mehānismu, saskaņā ar ko uz noteiktiem ražojumiem attiecina prasību uzrādīt eksporta atļauju
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2015/479 (2015. gada 11. marts) par kopīgiem eksporta noteikumiem (1) un jo īpaši tās 6. pantu,
         tā kā:

                     (1)

                     Komisija, ievērojot Regulas (ES) 2015/479 5. pantu, 2021. gada 30. janvārī pieņēma Īstenošanas regulu (ES) 2021/111 (2), ar ko uz sešu nedēļu ilgu laikposmu tika noteikta prasība uzrādīt eksporta atļauju par Covid-19 vakcīnu, kā arī aktīvo vielu, tostarp šādu vakcīnu ražošanai izmantoto pamatšūnu banku un darba šūnu banku, eksportu. Tad, 2021. gada 12. martā, Komisija, ievērojot Regulas (ES) 2015/479 6. pantu, pieņēma Īstenošanas regulu (ES) 2021/442 (3), ar ko līdz 2021. gada 30. jūnijam uz to pašu ražojumu eksportu tika attiecināta prasība uzrādīt eksporta atļauju.

                     (2)

                     2021. gada 24. martā Komisija pieņēma Īstenošanas regulu (ES) 2021/521 (4), ar ko kā papildu faktors, kas jāņem vērā, apsverot eksporta atļaujas piešķiršanu, tika noteikta vajadzība novērtēt, vai šāda atļauja neapdraud to preču piegādes drošību Savienībā, uz kurām attiecas Īstenošanas regula (ES) 2021/442. Ar to pašu regulu Komisija nolēma uz laiku apturēt dažām galamērķa valstīm piešķirto atbrīvojumu no Īstenošanas regulas (ES) 2021/442 piemērošanas jomas.

                     (3)

                     Komisijas Īstenošanas regula (ES) 2021/521 tika pieņemta, ievērojot Regulas (ES) 2015/479 5. pantu, un tika piemērota sešas nedēļas. Pasākumi, kas tika ieviesti ar minēto regulu, pēc tam ar Komisijas Īstenošanas regulu (ES) 2021/734 (5) tika pagarināti līdz 2021. gada 30. jūnijam.

                     (4)

                     Pa to laiku Savienībā ir palielinājusies vakcīnas ražošanas jauda, kā rezultātā Savienībā ir palielinājies piegādāto Covid-19 vakcīnas devu daudzums. Tādējādi Savienībā tika paātrināta vakcinācijas kampaņa.

                     (5)

                     Tomēr šī vakcinācijas kampaņa joprojām turpinās, un joprojām ir neskaidrības, īpaši saistībā ar jaunu Covid-19 vīrusa variantu parādīšanos. Tāpēc arī turpmāk būtu jānodrošina pārredzamība par eksportam un piegādei Savienībā paredzētajiem daudzumiem.

                     (6)

                     Joprojām ir risks, ka eksports varētu apdraudēt vai nu starp Savienību un vakcīnu ražotājiem noslēgto pirkuma priekšlīgumu izpildi, vai arī Covid-19 vakcīnu un to aktīvo vielu piegādes drošību Savienībā.

                     (7)

                     Tāpēc pasākumi, kas ieviesti ar Īstenošanas regulu (ES) 2021/442 un Īstenošanas regulu (ES) 2021/521, būtu jāturpina piemērot līdz 2021. gada 30. septembrim. Tāpēc minētās regulas attiecīgi būtu jāgroza.

                     (8)

                     Šajā regulā paredzētie pasākumi ir saskaņā ar atzinumu, kuru sniegusi komiteja, kas izveidota ar Regulas (ES) 2015/479 3. panta 1. punktu,

               IR PIEŅĒMUSI ŠO REGULU.

            1. pants
            Īstenošanas regulas (ES) 2021/442 4. panta otro daļu aizstāj ar šādu:

               “To piemēro līdz 2021. gada 30. septembrim.”

            2. pants
            Īstenošanas regulas (ES) 2021/521 3. panta otro daļu aizstāj ar šādu:

               “To piemēro līdz 2021. gada 30. septembrim.”

            3. pants
            Šī regula stājas spēkā 2021. gada 1. jūlijā.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 29. jūnijā

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 83, 27.3.2015., 34. lpp.

            (2)  Komisijas Īstenošanas regula (ES) 2021/111 (2021. gada 29. janvāris), ar ko uz noteiktu ražojumu eksportu attiecina prasību uzrādīt eksporta atļauju (OV L 31 I, 30.1.2021., 1. lpp.).

            (3)  Komisijas Īstenošanas regula (ES) 2021/442 (2021. gada 11. marts), ar ko uz noteiktu ražojumu eksportu attiecina prasību uzrādīt eksporta atļauju (OV L 85, 12.3.2021., 190. lpp.).

            (4)  Komisijas Īstenošanas regula (ES) 2021/521 (2021. gada 24. marts) par īpašas kārtības ieviešanu attiecībā uz mehānismu, saskaņā ar kuru uz noteiktu ražojumu eksportu attiecina prasību uzrādīt eksporta atļauju (OV L 104, 25.3.2021., 52. lpp.).

            (5)  Komisijas Īstenošanas regula (ES) 2021/734 (2021. gada 5. maijs), ar ko groza Īstenošanas regulu (ES) 2021/521 par īpašas kārtības ieviešanu attiecībā uz mehānismu, saskaņā ar kuru uz noteiktiem ražojumiem attiecina prasību uzrādīt eksporta atļauju (OV L 158, 6.5.2021., 13. lpp.).